Ehdotus NEUVOSTON ASETUS syvänmeren kantojen kalastukseen sovellettavista erityisistä kalastusmahdollisuuksien saamista koskevista vaatimuksista ja niihin liittyvistä edellytyksistä

(komission esittämä)

PERUSTELUT

Syvänmeren kannat ovat kalakantoja, joita pyydetään mannerjalustojen pääasiallisten kalastusalueiden ulkopuolelta. Ne jakautuvat mannerjalustojen rinteille tai merenalaisten vuorten ympärille. Nämä lajit ovat hidaskasvuisia ja erityisen herkkiä liikakalastukselle. Koska näiden lajien kalastus on kehittynyt viime vuosina, on tarpeen luoda hallinnointijärjestelmä, jotta niiden hyödyntäminen olisi kestävää. ICESin (kansainvälinen merentutkimusneuvosto) tieteelliset lausunnot, jotka STEFC (tieteellis-teknis-taloudellinen kalastuskomitea) on hyväksynyt, osoittavat, että parhaita näiden lajien säilyttämistoimenpiteitä ovat ne, jotka perustuvat pyyntiponnistuksen rajoittamiseen ja joissakin tapauksissa vähentämiseen.

Tämä ehdotus sisältää osatekijöitä syvänmeren lajien pyyntiponnistuksen hallinnointijärjestelmäksi. Siinä on myös tieteellisen arvioinnin ja asianmukaisen hallinnoinnin tueksi tarvittavien tietojen keruuta koskevia tekijöitä. Tämän ehdotuksen nojalla pyyntiponnistus rajoitetaan viimeaikaisille tasoille ja tieteellistä arviointia varten kerätään paremmat tiedot. Komissio aikoo tehdä myöhemmin ehdotuksen muista pyyntiponnistuksen hallinnointijärjestelmän osatekijöistä tieteellisten lausuntojen mukaisesti. Ehdotusta täydentää erillinen komission ehdotus saaliiden rajoittamisesta kiintiöitä hallinnoimalla.

Kalastusasiain neuvoston 14. ja 15. päivänä joulukuuta 2000 pidetyssä kokouksessa neuvosto ja komissio antoivat julistuksen, jossa komissiota kehotettiin ehdottamaan näiden kantojen saalisrajoituksia sekä muita tarkoituksenmukaisia toimenpiteitä. Jäsenvaltiot myös sitoutuivat toteuttamaan tarvittavat toimenpiteet syvänmeren lajien pyyntiponnistuksen rajoittamiseksi enintään viime vuosien tasoa vastaavaksi. Nyt ehdotettavat toimenpiteet ovat yhdenmukaisia näiden sitoumusten kanssa.

Koska näiden lajien säilyttäminen vaatii kiireellisiä toimenpiteitä, on suotavaa, että yhteisö panee nämä toimenpiteet täytäntöön yksipuolisesti, kuten se määrää TACit ja kiintiötkin, samalla kun se pyrkii pääsemään asianomaisen alueellisen kalastusjärjestön (Koillis-Atlantin kalastuskomission) kanssa sopimukseen yhdenmukaisista toimenpiteistä.

Tämän asetusehdotuksen toimenpiteet kattavat useampia lajeja ja laajemman maantieteellisen alueen kuin ne, jotka on otettu voimassa oleviin pyyntiponnistuksen hallinnointijärjestelyihin (neuvoston asetukset 685/95 ja 2027/95). Myöhemmässä vaiheessa komissio voi tehdä ehdotuksen näiden asetusten syvänmeren lajeja koskevien pyyntiponnistuksen rajoitusten tarkistamiseksi.

2002/0053 (CNS)

Ehdotus NEUVOSTON ASETUS syvänmeren kantojen kalastukseen sovellettavista erityisistä kalastusmahdollisuuksien saamista koskevista vaatimuksista ja niihin liittyvistä edellytyksistä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37 artiklan,

ottaa huomioon komission ehdotuksen [1],

[1] EYVL C , , s. .

ottaa huomioon Euroopan parlamentin lausunnon [2],

[2] EYVL C , , s. .

sekä katsoo seuraavaa:

(1) Asetuksessa (ETY) N:o 3760/92 neuvostoa pyydetään toteuttamaan saatavilla olevien tieteellisten lausuntojen ja erityisesti tieteellis-teknis-taloudellisen kalastuskomitean laatiman mietinnön perusteella tarvittavat toimenpiteet kalavarojen järkiperäisen ja vastuullisen hyväksikäytön varmistamiseksi kestävällä tavalla sekä edellytykset kalavarojen hyödyntämiselle.

(2) Eräitä syvänmeren alueella esiintyviä kalakantoja koskevat tieteelliset lausunnot osoittavat, että nämä kannat ovat herkkiä kalastukselle ja että niiden kalastusmahdollisuuksia olisi rajoitettava tai vähennettävä niiden kestävyyden varmistamiseksi.

(3) Tieteelliset lausunnot myös osoittavat, että pyyntiponnistuksen hallinnointi on syvänmeren kalakantojen ennalta varautuvan hoidon varmistamiseen tarkoituksenmukainen menetelmä.

(4) Sen vuoksi on aiheellista säätää syvänmeren lajeja kalastaville aluksille myönnettävästä erityiskalastusluvasta sekä rajoittaa näihin kantoihin kohdistuva pyyntiponnistus viimeaikaisille tasoille.

(5) Täsmälliset tiedot kalastustoimista ovat korkealaatuisten tieteellisten lausuntojen saamisen edellytys, ja parhaiten sellaisten tietojen keruun voivat toteuttaa koulutetut tieteelliset tarkkailijat.

(6) Tieteellisiä lausuntoja varten tarvittavat tiedot olisi saatettava asianomaisten tieteellisten ja hallinnollisten elinten käyttöön niin pian kuin mahdollista.

(7) Syvän meren lajeihin kohdistuvan pyyntiponnistuksen tehokkaan ja ennalta varautuvan hallinnoinnin varmistamiseksi on tarpeen tunnistaa näitä lajeja kalastavat alukset erityiskalastuslupia koskevista yleisistä säännöksistä 27 päivänä kesäkuuta 1994 annetun neuvoston asetuksen (EY) N:o 1627/94 [3] ja erityiskalastuslupia koskevista yleisistä säännöistä annetun neuvoston asetuksen (EY) N:o 1627/94 soveltamista koskevista yksityiskohtaisista säännöistä 20 päivänä joulukuuta 1995 annetun komission asetuksen (EY) N:o 2943/95 [4] mukaisesti myönnettyjen erityiskalastuslupien avulla.

[3] EYVL L 171, 6.7.1994, s. 7.

[4] EYVL L 308, 21.12.1995, s. 15.

(8) Yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annetussa neuvoston asetuksessa (ETY) N:o 2847/93 [5] ja neuvoston asetuksen (ETY) N:o 2847/93 soveltamista koskevista yksityiskohtaisista säännöistä satelliittiasemalta käsin toimivien kalastusalusten jatkuvien paikantamisjärjestelmien osalta 29 päivänä heinäkuuta 1997 annetussa komission asetuksessa (EY) N:o 1489/97 [6] säädettyjen toimenpiteiden lisäksi tarvitaan tässä asetuksessa säädettyjen toimenpiteiden noudattamiseksi vielä muita valvontatoimenpiteitä.

[5] EYVL L 261, 20.10.1993, s. 1. Asetus sellaisena kuin se on viimeksi muutettuna asetuksella (EY) N:o 1965/2001 (EYVL L 268, 9.10.2001, s. 23).

[6] EYVL L 202, 30.7.1997, s. 18.

ON ANTANUT TÄMÄN ASETUKSEN:

1 artikla Soveltamisala

Tätä asetusta sovelletaan yhteisön kalastusaluksiin, jotka harjoittavat kalastusta ICES-suuralueilla I-XIV, CECAF-alueella 34.1.2 ja yhteisön vesillä CECAF-alueella 34.2 ja joiden saaliina on liitteessä I lueteltuja lajeja.

2 artikla Määritelmät

Tässä asetuksessa tarkoitetaan:

(a) 'syvänmeren lajilla' liitteessä I olevaan luetteloon sisältyviä lajeja;

(b) 'syvänmeren kalastusluvalla' asetuksen (EY) N:o 1627/94 7 artiklan mukaisesti syvänmeren lajien kalastukseen myönnettyä erityiskalastuslupaa;

(c) 'koneteholla' alusten kaikkien moottoreiden yhteensä tuottamaa konetehoa kilowatteina mitattuna neuvoston asetuksen (ETY) N:o 2930/86 [7] mukaisesti;

[7] EYVL L 274, 25.9.1986, s. 1.

(d) 'vetoisuudella' bruttovetoisuutta mitattuna asetuksen (ETY) N:o 2930/86 mukaisesti;

(e) 'kilowatteina ilmaistuilla kalastuspäivillä' c kohdan mukaisesti määritellyn konetehon ja niiden päivien lukumäärän tulona, joina kalastusaluksella on jokin pyydys vedessä.

3 artikla Syvänmeren kalastuslupa

1. Jäsenvaltioiden on varmistettava, että niiden lipun alla purjehtivilla tai niissä rekisteröidyillä aluksilla on syvänmeren kalastuslupa silloin kun ne harjoittavat syvänmeren lajien pyytämiseen johtavaa kalastustoimintaa.

2. On kiellettyä pyytää, pitää aluksella, jälleenlaivata tai purkaa yhteispainoltaan yli 50 kilogramman määrää muita syvänmeren lajeja kuin molvaa tai keilaa tai yhteispainoltaan yli yhden tonnin määrää molvaa tai keilaa, ellei kyseisellä aluksella ole syvänmeren kalastuslupaa.

4 artikla Pyyntiponnistuksen rajoittaminen

1. Jäsenvaltioiden on laskettava niiden alustensa kokonaiskoneteho ja kokonaisvetoisuus, jotka jonakin vuosista 1998, 1999, tai 2000 ovat purkaneet yli 10 tonnia minkä tahansa syvänmeren lajien sekoituksia molvaa ja keilaa lukuun ottamatta tai yli 100 tonnia keilan ja molvan sekoituksia.

Nämä kokonaisarvot on ilmoitettava komissiolle.

Komission kirjallisesta pyynnöstä jäsenvaltioiden on toimitettava 30 päivän kuluessa niiden alusten saalisasiakirjat, joille on myönnetty syvänmeren kalastuslupa.

2. Kukin jäsenvaltio voi myöntää syvänmeren kalastuslupia aluksilleen ainoastaan, jos:

(a) näiden alusten kokonaiskoneteho ei ylitä 1 kohdan mukaisesti määriteltyä kokonaiskonetehoa; ja/tai

(b) näiden alusten kokonaisvetoisuus ei ylitä 1 kohdan mukaisesti määriteltyä kokonaisvetoisuutta.

5 artikla Pyydysten ominaisuuksista ja kalastustoimista raportointi

Asetuksen (ETY) N:o 2847/93 6 artiklassa säädettyjen velvollisuuksien lisäksi yhteisön sellaisen kalastusaluksen päällikön, jolla on syvänmeren kalastuslupa, on kirjattava kalastuspäiväkirjaan liitteessä II luetellut tiedot.

6 artikla Satelliittiseurantajärjestelmä

1. Jos kalastusalukseen asennettuun satelliittiseurantalaitteeseen tulee tekninen vika tai se lakkaa toimimasta, aluksen päällikön on asetuksen (EY) N:o 1489/97 [8] 6 artiklan 2 kohdan säännöksistä poiketen lopetettava kalastustoimet välittömästi ja suunnattava suoraan lähimpään 7 artiklassa tarkoitetuista nimetyistä satamista ja korjautettava tai korvattava kyseinen laite.

[8] EYVL L 202, 30.7.1997, s. 18.

2. Alus ei saa lähteä nimetystä satamasta ennen kuin satelliittiseurantalaite toimii toimivaltaisia viranomaisia tyydyttävällä tavalla.

3. Lippujäsenvaltion on peruutettava syvänmeren kalastuslupa sellaiselta alukselta, joka ei noudata 1 ja 2 kohdassa säädettyjä velvollisuuksiaan.

7 artikla Nimetyt satamat

1. On kiellettyä purkaa aluksesta yhteispainoltaan yli 50 kilogramman määrää minkään muiden syvänmeren lajien kuin molvan ja keilan sekoituksia tai yhteispainoltaan yli yhden tonnin määrää molvaa ja keilaa missään muualla kuin syvänmeren lajien purkamiseen nimetyissä satamissa.

2. Jokaisen jäsenvaltion on nimettävä satamat, joissa muiden syvänmeren lajien kuin molvan ja keilan yli 50 kilogramman ja molvan ja keilan yli yhden tonnin saaliit on purettava, sekä määriteltävä purkamiseen liittyvät tarkastus- ja valvontamenettelyt, joihin on sisällyttävä myös jokaisen syvänmeren lajien purkamisen osalta niiden määrien kirjaamista ja raportointia koskevat ehdot ja edellytykset.

3. Jäsenvaltioiden on toimitettava komissiolle 15 päivän kuluessa tämän asetuksen voimaantulosta luettelo satamista ja 30 päivän kuluessa sen jälkeen selvitys 2 kohdassa tarkoitetuista purkamiseen liittyvistä tarkastus- ja valvontamenettelyistä.

Komissio toimittaa nämä tiedot kaikille muille jäsenvaltioille.

8 artikla Tarkkailijat

1. Jäsenvaltioiden on nimettävä tieteelliset tarkkailijat niille kalastusaluksille, joille on myönnetty syvänmeren kalastuslupa, 2 kohdassa säädetyn näytteenottosuunnitelman mukaisesti.

2. Jäsenvaltioiden on laadittava näytteenottosuunnitelma sijoittaakseen aluksille tarkkailijoita, joiden tehtävänä on varmistaa syvänmeren kantojen arvioinnin ja hoidon kannalta edustavien ja tarkoituksenmukaisten tietojen kerääminen.

Komissio hyväksyy näytteenottosuunnitelman tieteellisen ja tilastollisen arvioinnin perusteella.

3. Tieteellisen tarkkailijan tehtävänä on:

(a) kirjata itsenäisesti kalastuspäiväkirjaan 5 artiklassa tarkoitetut tiedot;

(b) esittää jäsenvaltioiden toimivaltaisille viranomaisille raportti 20 päivän kuluessa tarkkailujakson päättymisestä. Komissiolle on lähetettävä jäljennös raportista 30 päivän kuluessa kirjallisen pyynnön vastaanottamisesta;

(c) suoritettava muut näytteenottosuunnitelmassa vaadittavat tehtävät.

4. Tieteellinen tarkkailija ei saa olla:

(a) sen aluksen päällikön tai jonkun muun sillä aluksella palvelevan päällystön jäsenen sukulainen, jolle hänet on nimetty tarkkailijaksi;

(b) sen aluksen, jolle hänet on nimetty tarkkailijaksi, päällikön palveluksessa;

(c) päällikön edustajan palveluksessa;

(d) päällikön tai tämän edustajan valvoman yrityksen palveluksessa;

(e) päällikön edustajan sukulainen.

9 artikla Tieteelliset tiedot

Asetuksen (ETY) N:o 2847/93 15 ja 19 i artikloissa säädettyjen velvoitteiden lisäksi jäsenvaltioiden on kalastuspäiväkirjojen ja tieteellisten tarkkailijoiden raporttien perusteella toimitettava komissiolle kultakin kalenterivuosipuoliskolta kolmen kuukauden kuluessa kalenterivuosipuoliskon päättymisestä tiedot syvänmeren lajien saaliista ja toteutuneesta pyyntiponnistuksesta kilowatteina ilmaistuina kalastuspäivinä ja vuosineljänneksittäin, pyydystyypeittäin, lajeittain ja ICES-tilastoruuduittain tai CECAF-osa-alueittain eriteltyinä.

Komissio toimittaa tiedot viipymättä asianomaisille tieteellisille elimille.

10 artikla Voimaantulo

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Asetuksen 9 artiklaa sovelletaan 1 päivästä tammikuuta 2003.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

LIITE I

Syvänmeren lajien luettelo

>TAULUKON PAIKKA>

LIITE II

Kalastuspäiväkirjaan kirjattavat pyydysten ominaisuuksia koskevat tiedot

(1) Pitkääsiimaa käyttävät alukset:

- siimoissa käytettävien koukkujen keskimääräinen lukumäärä,

- laskettujen siimojen lukumäärä,

- siimojen vedessäoloaika vuorokaudessa;

(2) Seisovia verkkoja käyttävät alukset:

- verkkojen silmäkoko,

- verkkojen keskimääräinen pituus,

- verkkojen keskimääräinen korkeus,

- laskettujen verkkojen lukumäärä,

- verkkojen vedessäoloaika vuorokaudessa;

(3) Vedettäviä pyydyksiä käyttävät alukset:

- pienin verkoissa käytetty silmäkoko,

- vedettävän pyydyksen vedessäoloaika vuorokaudessa.